b'\n_START_ARTICLE_\nPiet\xc5\xb3 Alp\xc4\x97s\n_START_PARAGRAPH_\nPiet\xc5\xb3 Alp\xc4\x97s (angl. Southern Alps) \xe2\x80\x93 kalnai Naujosios Zelandijos Piet\xc5\xb3 saloje. Piet\xc5\xb3 Alp\xc4\x97s yra visos kaln\xc5\xb3 grandin\xc4\x97s pavadinimas, nors kai kurios kalnyno atkarpos turi savo, unikalius pavadinimus. Pavadinimas suteiktas kapitono Kuko 1770 m. kovo 23 d., bet pirmasis \xc5\xa1iuos kalnus pasteb\xc4\x97jo Abelis Tasmanas 1642 m._NEWLINE_Kuko kalnas arba Aoraki yra auk\xc5\xa1\xc4\x8diausia kalnyno vir\xc5\xa1\xc5\xabn\xc4\x97. Jos auk\xc5\xa1tis siekia 3754 m. Kalnyne yra keli nacionaliniai parkai: Vestlando nacionalinis parkas, Aspiringo kalno nacionalinis parkas, Kuko kalno nacionalinis parkas. Piet\xc5\xb3 Alp\xc4\x97se yra daugiau kaip 360 ledyn\xc5\xb3, did\xc5\xbeiausias ledynas \xe2\x80\x93 Tasmano._NEWLINE_Piet\xc5\xb3 Alp\xc4\x97s yra tektonini\xc5\xb3 plok\xc5\xa1\xc4\x8di\xc5\xb3 sand\xc5\xabroje. Alpi\xc5\xb3 l\xc5\xab\xc5\xbeis susidar\xc4\x99s prie\xc5\xa1 25-30 mln. met\xc5\xb3 skiria Indijos-Australijos plok\xc5\xa1t\xc4\x99 nuo Ramiojo vandenyno plok\xc5\xa1t\xc4\x97s. Ramiojo vandenyno plok\xc5\xa1t\xc4\x97 nyra po Indijos-Australijos plok\xc5\xa1te. Tuo b\xc5\xabdu vyksta subdukcijos procesas, lydimas vulkanizmo ir \xc5\xbeem\xc4\x97s dreb\xc4\x97jim\xc5\xb3. Kalnai spar\xc4\x8diai nekyla nes tuo pat metu ir pana\xc5\xa1iu grei\xc4\x8diu yra eroduojami.'